རབ་འབྱམས་སྨྲ་བའི་དབང་ཕྱུག་མོང་གོལ་ཅིན་སྨོན་རམ་པ་བསྟན་པ་རིན་ཆེན་ཁམས་སྙོམས་ཤིང་། རྣམ་དཀར་ཆོས་སྤྱོད་ཀྱི་བགྱི་བ་ཡར་ལྡན་ནས་ཡི་གེ་རྟེན་ཁ་བཏགས། ཨོ་རོ་སུའི་ཤོག་བུ་གསེར་རིས་མ་ལྔ་བཅས་ཉམས་མེད་སོན་པས་ཡིད་སྤྲོའི་གསོས་སུ་གྱུར། འདིར་ཡང་ཁམས་སྙོམས་པར་མཆིས། བར་སྐབས་སུ་ཚིག་གི་ཕྲེང་བ་སྤེལ་དོན། ཁྱེད་རང་ནས་གཞི་གསུམ་ཆོ་ག་ལྟར་ན་གཎྜི་བརྡུང་ཚུལ་རྒྱུད་གསུམ་ཏོག་གསུམ་དང་བཅས་པ་བརྒྱ་དང་བརྒྱད་བརྡུང་དགོས་པར་གསུངས་པ་དང་། རྗེ་འཇམ་དབྱངས་བཞད་པའི་རྡོ་རྗེའི་འདུལ་བ་ལྟར་ན་རྒྱུད་རེ་ལ་སོ་དྲུག་རེ་བརྡུང་བར་བཤད་པས། དེ་ལྟར་ན་རྒྱུད་གསུམ་ཏོག་གསུམ་དང་བཅས་བརྒྱ་དང་བཅུ་གཅིག་ཡོད་པས། ལུགས་དེ་གཉིས་གང་གི་རྗེས་སུ་འབྲང་དགོས་ཞེས་དྲིས་པའི་ལན་ཅུང་ཟད་བརྗོད་ན། དེ་ཡང་རྒྱུད་རེ་ལ་སོ་ལྔ་རེ་བརྡེག་པ་དང་། རྒྱུད་རེ་ལ་སོ་དྲུག་རེ་བརྡེག་པར་བཤད་པ་གཉིས་འདུལ་བ་འཛིན་པ་སོ་སོའི་བཞེད་པ་མི་མཐུན་པའི་དབང་གིས་ཡིན་ནམ་སྙམ་ཞིང་། དང་པོ་ལྟར་ན་རྒྱུད་གསུམ་ལ་བརྡེག་ཐེབས་བརྒྱ་དང་ལྔ་ཡོད་ལ། ཏོག་གསུམ་བསྣན་ན་བརྒྱ་དང་བརྒྱད་འགྲོ་བ་ལ་བསྙོན་དུ་མེད་དོ། །གཉིས་པ་ལྟར་ན་རྒྱུད་གསུམ་སོང་ཚེ་བརྡེག་ཐེབས་བརྒྱ་དང་བརྒྱད་འགྲོ་ཞིང་། དེའི་སྟེང་དུ་ཏོག་གསུམ་བསྣན་ན་བརྒྱ་དང་བཅུ་གཅིག་འགྲོ་བ་ནི་མ་འཁྲུལ་བ་ཉིད་དོ། །རྒྱུད་རེ་ལ་སོ་ལྔ་རེ་བྱེད་པ་ནི་དམ་པའི་བཞེད་པ་ཡིན་ཏེ། གཞི་གསུམ་ཆོ་ག་དཔར་རྙིང་དུ། རྒྱུད་རེ་རེ་ལ་ཡང་གཎ་གཡོག་གིས་སུམ་ཅུ་རྩ་དྲུག་རེ་བརྡེག་ཅིང་། ཞེས་དང་། དེ་ལྟར་ན་རྒྱུད་གསུམ་དང་ཏོག་གསུམ་ཡོད་པ་རྣམས་ལ་སྤྱིར་བརྡེག་ཐེབས་བརྒྱ་རྩ་བརྒྱད་དོ། །ཞེས་འདུག་པར་སུམ་ཅུ་རྩ་དྲུག་རེ་བྱས་ན་བརྒྱ་རྩ་བརྒྱད་འགྲོ་བས། ཏོག་གསུམ་དང་བཅས་བརྒྱ་རྩ་བརྒྱད་འགྲོ་བར་བཤད་པ་སྔ་ཕྱི་འགལ་བ་ལྟར་སྣང་། གཞི་གསུམ་ཆོ་ག་དཔར་གསར་ལྟར་ན་གཎ་གཡོག་གིས་སུམ་ཅུ་རྩ་ལྔར་བརྡེག་ཅིང་། ཞེས་འདུག་པས། དེ་ལྟར་ན་ཏོག་གསུམ་དང་བཅས་བརྒྱ་རྩ་བརྒྱད་ཀྱི་གྲངས་འགྲིག་པར་འདུག།།དེར་མ་ཟད་རྒྱུད་རེ་ལ་སོ་ལྔ་རེ་བརྡེག་པར་པཎ་ཆེན་དགེ་འདུན་གྲུབ་ཀྱིས་ཀྱང་བཞེད་དེ། དེས་མཛད་པའི་འདུལ་ཊཱིཀ་རིན་ཆེན་ཕྲེང་བ་ལས། རྒྱུད་རེ་རེ་ལ་སུམ་ཅུ་རྩ་ལྔ་ལྔ་སྟེ་བརྒྱ་རྩ་བརྒྱད་ཀྱི་ཚུལ་དུ་བྱ་ལ། དེ་ཡང་ཟླ་བ་ཉ་བ་ལྟར་བྱའོ། །ཞེས་གསུངས་ཤིང་། དེ་བཞིན་དུ་མཚོ་ཊཱིཀ་དང་། ཤར་རྩེ་ལེགས་བཟང་དཀྱིལ་ཁང་སངས་རྒྱས་རྒྱ་མཚོ་སོགས་ཀྱིས་རྒྱུད་གཅིག་ལ་སོ་ལྔ་རེ་བརྡེག་པར་བཤད། འཇམ་དབྱངས་བཞད་པའི་རྡོ་རྗེའི་འདུལ་བར་སོ་དྲུག་རེ་བརྡུང་བར་བཤད་པ་ཡང་མ་དག་པ་མིན་ཏེ། སྟག་ཚང་ལོ་ཙཱ་བ་ཤེས་རབ་རིན་ཆེན་གྱིས་མཛད་པའི་འདུལ་བ་ལས། རྒྱུད་ནི་ཀླུའི་གདེངས་ཀ་ལྟར་ཇེ་མཐོ་ཇེ་མཐོར་དང་ཇེ་དམར་གྱུར་པ་བཅོ་བརྒྱད་རེ་སྟེ། རྒྱུད་རེ་ལ་སུམ་ཅུ་སོ་དྲུག། །རྒྱུད་གསུམ་རྣམས་ལ་བརྒྱ་རྩ་བརྒྱད་འགྲོ་བ་དང་། ཏོག་ནི་རྒྱུད་རྫོགས་པའི་རྗེས་སུ་ཏོག་སྒྲ་ཆེན་པོ་ལན་གསུམ་བྱའོ། །ཞེས་དང་། སྐྱེད་ཚལ་མཁན་པོ་འཇམ་དབྱངས་ཀུན་དགའ་ཆོས་བཟང་གིས་མཛད་པའི་འདུལ་བ་ལུང་རིགས་གཏེར་མཛོད་ལས། རྒྱུད་རེ་རེ་ཡང་སངས་རྒྱས་ཀླུ་དབང་གི་རྒྱལ་པོ་ཀླུ་བདུན་གྱིས་བརྒྱན་པ་ལྟར། གཅིག་ནས་བཅོ་བརྒྱད་ཀྱི་བར་ཇེ་ཆེ་དང་། བཅུ་དགུ་ནས་སོ་དྲུག་གི་བར་ཇེ་ཆུང་དུ་འགྲོ་བའི་རྒྱུད་གསུམ་སྟེ་བརྡེག་ཐེབས་བརྒྱ་དང་བརྒྱད་དོ། །ཞེས་གསུངས་པ་ལྟར་མཁས་པ་མང་པོས་བཞེད་པའི་ཕྱིར། དེ་ལྟར་ན་ལུགས་གཉིས་པོ་གང་གི་རྗེས་སུ་འབྲང་ཡང་འགལ་བ་མེད་པ་འདྲ།
གཎྜིའི་རྒྱུ་ལ་ཤིང་བཅུ་དྲུག་གསུངས་པས། ཙན་དན། སྟར་ག།།རྒྱ་ཤུག།།སྟག་པ། སྟར་བུ། སེང་ལྡེང་རྣམས་ནི་འདི་ཕྱོགས་སུ་ཡོད་པས་གོ་སླ་ལ། བིལ་བ་དང་། པཱ་ལ་ཤ་སོགས་ནི་རྒྱ་གར་ན་ཡོད་པའི་ཤིང་ཡིན་པས་ངོས་བཟུང་འདི་ཞེས་དཀའ་བར་སྣང་། པཎ་ཆེན་གྱི་གསུང་འབུམ་ཐོར་བུའི་ནང་དུ་ལྷན་སྐྱེས་ཀྱི་བདེ་བའི་ངོ་བོར་གྱུར་པའི་སེམས་འདི་ཤེར་ཕྱིན་གྱི་ངོ་བོ་ཡིན་ཞེས་པ་མྱོང་བ་ཐོན་པ་དང་། ལས་དང་པོ་བས་དབང་གསུམ་པ་ཐོབ་པའི་སྐབས་ཀྱི་སེམས་ལ་བྱེད་པ་གང་ཡིན། ཞེས་པའི་ལན་ནི། ཐ་མལ་བའི་རྒྱུད་ན་ཡང་ལྷན་སྐྱེས་ཀྱི་བདེ་བའི་ངོ་བོར་གྱུར་པའི་སེམས་ཡོད་པས་དེ་ཤེར་ཕྱིན་གྱི་ངོ་བོར་འདོད་མི་རིགས་ལ། འོ་ན་དེའི་དོན་གང་ཡིན་ཞེ་ན། སྟོང་པ་ཉིད་འཛིན་སྟངས་ཀྱི་ཡུལ་དུ་བྱས་པའི་ལྷན་སྐྱེས་ཀྱི་བདེ་བའི་ངོ་བོར་གྱུར་པའི་སེམས་དེ་ཤེར་ཕྱིན་གྱི་ངོ་བོ་ཡིན་ཞེས་གསུངས་པ་ཡིན་ནམ་སྙམ། བར་དོ་བ་ལ་ཉི་ཟླ་མི་སྣང་བའི་རྒྱུ་མཚན་དང་། འདོད་ལྷ་ལ་བྱང་སེམས་དཀར་དམར་ཡོད་མེད་དྲིས་པའི་ལན་ནི། བར་དོ་བ་ལ་བྱང་སེམས་དཀར་དམར་མེད་པས་ཉི་ཟླའི་སྣང་བ་མི་འཆར་བ་དང་། དེ་བཞིན་དུ་འདོད་ལྷ་ལ་ཡང་བྱང་སེམས་དཀར་དམར་མེད་པས་ཉི་ཟླའི་སྣང་བ་མི་འཆར་བ་འདྲ་སྙམ། རྟ་མགྲིན་གསང་སྒྲུབ་མ་གཏོགས། ནང་སྒྲུབ་ཀྱི་མངོན་རྟོགས་འདི་ཀར་མེད་པས་བསྐུར་རྒྱུ་མ་རྙེད། གཞི་གསུམ་ཆོ་གར། ཞག་ཏུ་བསྡད་པའི་གནས་སུ་ནི། དགོང་ག་དང་། ནང་བར་གྱི་དུས་སུ་རྒྱུད་ཆགས་གསུམ་པ་གདོན་པར་བྱའོ། །ཞེས་པ་གང་ཡིན་ཞེས་པའི་ལན་ནི། དང་པོར་ཕྱག་འཚལ་བ། བར་དུ་མདོ་འདོན་པ། ཐ་མར་བསྔོ་བ་བྱ་བ་སྟེ་གསུམ་ལ་རྒྱུད་ཆགས་གསུམ་པར་གསུངས་པས། ཕྱག་འཚལ་བ་ནི། མགོན་པོ་ཐུགས་རྗེ་ཆེ་ལྡན་པ། །ཞེས་སོགས་དཀོན་མཆོག་གསུམ་ལ་ཕྱག་འཚལ་བ། བར་དུ་མདོ་གདོན་པ་ནི། སྐར་མ་རབ་རིབ་ཅེས་སོགས་སམ། ཤེས་རབ་སྙིང་པོ་དང་། ཚུལ་ཁྲིམས་ཡང་དག་པར་ལྡན་པའི་མདོ་འདོན་པ་ལྟ་བུ་དང་། བསྔོ་བ་ནི། བསོད་ནམས་འདི་ཡིས་ཐམས་ཅད་གཟིགས་པ་ཉིད། །ཅེས་སོགས་ཀྱིས་བསྔོ་བ་བྱ་བ་ལྟ་བུ་ཡིན་ནམ་སྙམ། གསུང་རབ་ཀྱི་དོན་ལ་དོགས་གཅོད་མཛད་པ་ནི་རྗེས་སུ་ཡི་རང་བའི་གནས་སུ་གྱུར་པས། ད་དུང་ཡང་ཚིམ་པ་མེད་པར་ཐོས་བསམ་གྱི་བདུད་རྩི་ལ་ཅི་དགར་ལོངས་སྤྱོད་པ་དང་། ངེད་ནས་ཀྱང་སྐྱབས་འཇུག་བགྱིད། སླད་མའི་འཕྲོས་འོས་ཀྱང་འཚལ། ཞེས་པ་འདི་ཡང་རྗེ་ཐམས་ཅད་མཁྱེན་པ་༸དཀོན་མཆོག་འཇིགས་མེད་དབང་པོས་མཛད་པའོ།། །།